**Pol Manrubia Benavent**, nado en Bigues i Riells del Fai o 6 de xullo de 2000, é un xogador de hóckey a patíns catalán, que xoga como dianteiro no Deportivo Liceo da OK Liga.

Traxectoria
-----------

Comezou a xogar ao hóckey a patíns no CHP Bigues i Riells da súa localidade natal, antes de ingresar na canteira do FC Barcelona. Na tempada 2016/17 fichou polo Vic, co que debutou na OK Liga a seguinte tempada. Na campaña 2018/19 xogou no Voltregà, onde realizou boas actuacións e marcou 10 goles, o que lle abriu as portas do Noia, club que o contratou ao remate da tempada.

Na súa primeira campaña no club de Sant Sadurní d'Anoia marcou 15 goles e o seu equipo ocupaba a terceira praza da OK Liga, cando as competicións foron suspendidas por mor da pandemia de COVID-19. Na tempada 2020/21 marcou 20 goles na liga e outros cinco na Liga Europea, na que o seu equipo quedou eliminado na primeira rolda. A pesar da rápida eliminación acabou como o máximo anotador da competición, empatado cos tamén españois Marc Torra e Antonio Pérez.

Para a tempada 2021/22 fichou polo Benfica, co que acadou a final do campionato portugués, caendo ante o Porto en cinco partidos. Co boicot dos principais clubs europeos á Liga Europea, o Benfica disputou xunto ao outros once equipos a Golden Cup no Pazo dos Deportes de Riazor, callando Pol Manrubia boas actuacións e levantando o título na final ante o Barcelos. Comezou a tempada 2022/23 gañando co Benfica a Supercopa de Portugal, pero as chegadas de Nil Roca e Roberto Di Benedetto provocaron que o club lle buscase unha saída, polo que en outubro marchou cedido ao Liceo coruñés.

### Selección española

Foi internacional coas categorías inferiores da selección española, conquistando o Europeo sub-20 en 2018 de xeito invicto, cun equipo formado integramente por xogadores cataláns.

Palmarés
--------

Benfica
* **Supercopa de Portugal (1):** 2022.

Selección española sub-20
* **Campionato de Europa sub-20 (1):** 2018.

Notas
-----

1. 1 2  "El Deportivo Liceo caza su mirlo blanco: Pol Manrubia". *DxT Campeón* (en castelán). 1 de outubro de 2022. Consultado o 19 de marzo de 2023.
2. ↑  "El Noia fitxa Pol Manrubia (Voltregà)" (en catalán). 13 de xuño de 2019. Consultado o 19 de marzo de 2023.
3. ↑  "Máximos goleadores da Liga Europea 2020/21". *rink.hockey* (en inglés). Consultado o 19 de marzo de 2023.
4. ↑  "Dos sanjuaninos fueron campeones con el Porto, el más ganador del hockey portugués" (en castelán). 30 de xuño de 2022. Consultado o 19 de marzo de 2023.
5. ↑  Rodríguez Cáceres, Jorge (17 de abril de 2022). "Benfica, Campeón de la Golden Cup" (en castelán). Consultado o 19 de marzo de 2023.
6. ↑  "El Liceo consigue la cesión de Pol Manrubia". *La Opinión A Coruña* (en castelán). 1 de outubro de 2022. Consultado o 19 de marzo de 2023.
7. ↑  "España gana invicta el Europeo sub-20 doce años después". *Mundo Deportivo* (en castelán). 23 de setembro de 2018. Consultado o 19 de marzo de 2023.

Véxase tamén
------------

|  |  |
| --- | --- |
|  | A Galipedia ten un portal sobre: ***Hóckey a patíns*** |

### Ligazóns externas

* Datos do xogador en ceroacero.es *(en castelán)*.

| * v
* c
* e
Hockey Club Liceo – Tempada 2022–23 |
| --- |
| 
* 2 Ricart
* 3 Di Benedetto
* 5 Carballeira
* 7 Manrubia
* 8 Dava Torres
* 9 Ciocale
* 10 Serra
* 27 Àlex Rodríguez
* 44 Fran Torres
* 49 Canal
* 87 Matías Bridge
* Adestrador: Copa

 |

|  |  |
| --- | --- |
| Control de autoridades | 
* Wd: Q117211835
* Thefinalball: 606114

 |